CELEX: 
Language: fi
Date: 2020-12-16 00:00:00
Title: KOMISSION DELEGOITU ASETUS (EU) …/…, pysyvistä orgaanisista yhdisteistä annetun Euroopan parlamentin ja neuvoston asetuksen (EU) 2019/1021 liitteen I muuttamisesta sikäli kuin on kyse pentakloorifenolista ja sen suoloista ja estereistä

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Asetuksen (EU) 2019/1021, jäljempänä ’POP-asetus’, 1 artiklassa säädetään, että asetuksella on tarkoitus suojella ihmisten terveyttä ja ympäristöä POP-yhdisteiltä kieltämällä tai lakkauttamalla vaiheittain mahdollisimman nopeasti sellaisten aineiden, joihin sovelletaan pysyviä orgaanisia yhdisteitä koskevaa Tukholman yleissopimusta, valmistus, markkinoille saattaminen ja käyttö tai rajoittamalla niitä.
            
            
               Pentakloorifenoli (PCP) ja sen suolat ja esterit luetellaan POP-asetuksen liitteessä I ilman tahattomien jäämien (UTC) raja-arvoa. PCP:tä käytettiin EU:ssa pääasiassa torjunta-aineena. Kun aine sisällytettiin POP-asetukseen, katsottiin, että raja-arvoa ei tarvittu, koska PCP:tä ei odotettu löytyvän seoksista ja esineistä. Komissio, ECHA ja jotkin POP-asetuksesta vastaavat jäsenvaltioiden toimivaltaiset viranomaiset ovat vastikään saaneet tiedusteluja, jotka koskevat PCP:n esiintymisen raja-arvoa esineissä. Tällaiset pyynnöt näyttävät liittyvän PCP:n esiintymiseen puulevyjen valmistukseen tarkoitetussa hyödynnetyssä puuhakkeessa sekä tuontitekstiileissä. UTC-raja-arvon puuttuminen johtaa oikeudelliseen epävarmuuteen, sillä sidosryhmät eivät tiedä, sovelletaanko raja-arvoa ja mikä arvo on. Raja-arvon puuttuminen tulkittaisiin siten, että sovelletaan toteamisrajaa, joka olisi niin alhainen, että se aiheuttaisi joissakin tapauksissa ongelmia, esimerkiksi estäisi kierrätetystä puuhakkeesta valmistettujen esineiden markkinoille saattamisen.
            
            
               Nykyisin käytettävissä olevien tietojen perusteella katsotaan aiheelliseksi asettaa raja-arvo PCP:n esiintymiselle aineissa, seoksissa tai esineissä tahattomana jäämänä (UTC). Tällainen UTC-raja-arvo selkeyttäisi oikeudellista tilannetta ja helpottaisi täytäntöönpanoa. 
            
            
               Käytettävissä olevien tietojen perusteella kyseinen raja-arvo olisi asetettava arvoon 5 mg/kg (0,0005 painoprosenttia) aineissa, seoksissa ja esineissä tahattomana jäämänä esiintyvälle PCP:lle.
            
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Muutosluonnoksesta kuultiin asiantuntijaryhmää (ns. POP CA -kokouksessa) 9. kesäkuuta 2020 ja 24. marraskuuta 2020. Asiantuntijaryhmän huomautukset on otettu huomioon. Ryhmään kuuluvat kaikki asianomaiset sidosryhmät eli jäsenvaltioiden, Euroopan kemikaaliviraston, kemikaaliteollisuuden sekä kansalaisyhteiskunnan edustajat.
            
            
               Säädösluonnoksesta järjestettiin julkinen kuuleminen 1.–29. syyskuuta 2020. Muutosta tuettiin kaikissa saaduissa huomautuksissa.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Delegoidulla säädöksellä muutetaan asetuksen (EU) 2019/1021 liitteessä I olevaa pentakloorifenolia ja sen suoloja ja estereitä koskevaa kohtaa sen mukauttamiseksi tieteen ja tekniikan kehitykseen. Ehdotetun delegoidun säädöksen oikeusperusta on asetuksen (EU) 2019/1021 15 artiklan 1 kohta. 
            
            
               KOMISSION DELEGOITU ASETUS (EU) …/…,
            
            
               annettu 16.12.2020,
            
            
               pysyvistä orgaanisista yhdisteistä annetun Euroopan parlamentin ja neuvoston asetuksen (EU) 2019/1021 liitteen I muuttamisesta sikäli kuin on kyse pentakloorifenolista ja sen suoloista ja estereistä
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon pysyvistä orgaanisista yhdisteistä 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1021
                  1
                ja erityisesti sen 15 artiklan 1 kohdan,
            
         
         
            
               sekä katsoo seuraavaa:
            
            
               (1)Asetuksella (EU) 2019/1021 pannaan täytäntöön unionin sitoumukset, jotka johtuvat pysyviä orgaanisia yhdisteitä koskevasta Tukholman yleissopimuksesta
                  2
                ja valtiosta toiseen tapahtuvaa ilman epäpuhtauksien kaukokulkeutumista koskevaan vuoden 1979 yleissopimukseen liittyvästä pysyviä orgaanisia yhdisteitä koskevasta pöytäkirjasta
                  3
               .
            
            
               (2)Asetuksen (EU) 2019/1021 3 artiklan 1 kohdan mukaan mainitun asetuksen liitteessä I lueteltujen aineiden valmistus, markkinoille saattaminen ja käyttö sellaisenaan, seoksissa tai esineissä kielletään, jollei mainitun asetuksen 4 artiklasta muuta johdu.
            
            
               (3)Pentakloorifenoli ja sen suolat ja esterit luetellaan asetuksen (EU) 2019/1021 liitteessä I ilman tahattomien jäämien (UTC) raja-arvoa.
            
            
               (4)Asetuksen (EU) 2019/1021 15 artiklan 1 kohdassa siirretään komissiolle valta antaa delegoituja säädöksiä, joilla muutetaan liitteen I nykyisiä merkintöjä niiden mukauttamiseksi tieteen ja tekniikan kehitykseen. 
            
            
               (5)Komissio on määrittänyt pentakloorifenolin ja sen suolojen ja esterien esiintymisen epäpuhtautena joissakin esineissä, mukaan lukien tuontitekstiilit ja puulevyjen valmistukseen tarkoitettu hyödynnetty puuhake. 
            
            
               (6)Puuhakkeen kierrätyksen jatkamisen mahdollistamiseksi ja täytäntöönpanon helpottamiseksi pentakloorifenolille ja sen suoloille ja estereille olisi asetettava UTC-raja-arvoksi 5 mg/kg (0,0005 painoprosenttia).
            
            
               (7)Sen vuoksi asetusta (EU) 2019/1021 olisi muutettava,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan asetuksen (EU) 2019/1021 liite I tämän asetuksen liitteen mukaisesti.
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 16.12.2020
            
            
               
                      Komission puolesta
               
               
                     Puheenjohtaja
                     Ursula VON DER LEYEN
               
               
            
         
         
            
                  
                     (1)
                  
                        EUVL L 169, 25.6.2019, s. 45. 
               
               
                  
                     (2)
                  
                        EUVL L 209, 31.7.2006, s. 3.
               
               
                  
                     (3)
                  
                        EUVL L 81, 19.3.2004, s. 37.
               
            
      
    ---documentbreak--- 
      
         
         
            
               LIITE 
            
            
               Lisätään asetuksen (EU) 2019/1021 liitteessä I olevan A osan pentakloorifenolia ja sen suoloja ja estereitä koskevaan neljänteen sarakkeeseen (”Yksittäinen vapautus: käyttö välituotteena tai muu määritetty käyttö”) seuraava teksti:
            
            
               ”Tämän kohdan soveltamiseksi 4 artiklan 1 kohdan b alakohtaa sovelletaan aineissa, seoksissa tai esineissä esiintyvään pentakloorifenoliin ja sen suoloihin ja estereihin, jos niiden pitoisuus on enintään 5 mg/kg (0,0005 painoprosenttia).”